Տիյարպէքիրէն Սուրուչ ճամբորդեցի Մուշի պատգամաւոր տիկին Նուրսէլ Այտողանի հետ։ Ուրֆա հասնելով առաջին հերթին այցելեցինք հիւանդանոցները։ Ամէն հիւանդանոցի մէջ հանդիպեցանք Իսլամ Պետութեան ահաբեկիչներու յարձակումներով վիրաւորուած ամէն տարիքէ մարդկանց։ Ականով բզքտուած մարմիններ, հրասանդներու ռմբակոծումով այրած մարմիններ եւ այդ բոլորին մէջ մխիթարական խօսքեր ճարելու դժուարացող մենք։ Տիկին Այտողան քրտական կուսակցութեան պատգամաւոր ըլլալով հանդերձ ծագումով թուրք է եւ քրտերէն չի գիտեր։ Ան դէմքի արտայայտութիւններով կը փորձէր կիսել տառապող մարդկանց վիշտը։